Eiropas Parlamenta rezolūcija par nosacījumiem ES miera nodrošināšanas operācijām Kongo Demokrātiskajā Republikā



Oficiālais Vēstnesis 292 E , 01/12/2006 Lpp. 0118 - 0119



P6_TA(2006)0111 Nosacījumi ES miera nodrošināšanas operācijām Kongo Demokrātiskajā Republikā Eiropas Parlamenta rezolūcija par nosacījumiem ES miera nodrošināšanas operācijām Kongo Demokrātiskajā Republikā Eiropas Parlaments, - ņemot vērā pienākumu aizsargāt, kas iekļauts ANO 2005. gada Pasaules augstākā līmeņa sanāksmes gala dokumenta, kas pieņemts Ņujorkā 2005. gada 16. septembrī, secinājumos, - ņemot vērā būtisko nozīmi, kāda piemīt Kongo Demokrātiskās Republikas (KDR) stabilitātei saistībā ar stabilitāti visā Centrālāfrikā un Lielo ezeru reģionā, - ņemot vērā, ka KDR cenšas atgūties no postoša konflikta, kas prasījis vairāk nekā četrus miljonus dzīvību, - ņemot vērā KDR delikāto pārejas periodu, kas ietver grūto uzdevumu izveidot demokrātiskas iestādes, - ņemot vērā ANO miera uzturēšanas spēku 17000 karavīru klātbūtni KDR, lai stabilizētu stāvokli valstī, - ņemot vērā ES iesaistīšanos KDR stabilitātes nodrošināšanā ar divu pastāvīgo Eiropas drošības un aizsardzības politikas (EDAP) misiju: ES padomdevējas un atbalsta misija KDR drošības reformai ("EU SEC DR Congo") un ES policijas misija Kinšasā ("EUPOL Kinshasa") starpniecību, - ņemot vērā 2005. gada decembra konstitucionālā referenduma cerību rosinošos rezultātus, - ņemot vērā KDR 2006. gada jūnijā plānotās vēlēšanas, - ņemot vērā ANO lūgumu pēc palīdzības KDR notiekošo vēlēšanu laikā, - ņemot vērā Reglamenta 103. panta 2. punktu, A. tā kā ES rīcībā ir tikai neliels skaits karavīru, ko varētu izvietot, un tās prioritātēm jābūt miera un stabilitātes saglabāšanai Balkānos un pašas Savienības tuvākajā ģeogrāfiskajā apkārtnē; B. tomēr ņemot vērā ANO lūgumu un to, ka ES, kā arī tās kopējās ārpolitikas un drošības politikas (KĀDP) un Eiropas Drošības stratēģijas (EDS) vispārējais mērķis ir stiprināt ANO kā efektīvas daudzpusējas sadarbības pamatu saskaņā ar EDS noteikto, 1. uzskata, ka saistībā ar ES vadīta karaspēka sarežģīto un potenciāli bīstamo iesaistīšanu jāievēro šādi nosacījumi: - šādai operācijai jānotiek ar spēcīgu un nepārprotamu mandātu, kas attiecas vienīgi uz drošības nodrošināšanu 2006. gadā notiekošajās prezidenta un parlamenta vēlēšanās; - militārās operācijas ilgums jāierobežo, nosakot to tikai uz vēlēšanu laiku. Jābūt skaidrai koncepcijai, kā pēc operācijas mandāta beigām nodot uzdevumus ANO un/vai Kongo policijai un armijai; - drošībai valstī, jo īpaši Katangas reģionā un pie robežas ar Ruandu, jāpaliek ANO pārziņā; ES mandāta ģeogrāfiskās robežas jānosaka saskaņā ar pieejamo karavīru skaitu, viņu drošības prasībām un misijas darbības vajadzībām; - nekādā gadījumā militārajā operācijā nedrīkst piedalīties tikai vienas dalībvalsts karaspēks. Operācijas eiropeiskā ievirze jāpauž ar vairāku dalībvalstu līdzdalību; - ES iejaukšanās var notikt vienīgi pēc Kongo pagaidu valdības oficiāla lūguma; - ES vadīta karaspēka izvietošanai būs divi mērķi: apturēt iespējamos nemiera cēlājus un iedrošināt KDR pilsoņus izmantot tiesības balsot. Tādēļ Eiropas operācijai jābūt atbilstoša apjoma un uzticēšanos rosinošai; - lai sasniegtu šos mērķus, Padomei būs jāizstrādā skaidra koncepcija saistībā ar nepieciešamo militāro spēku vai policijas (iespējams, žandarmērijas) izvietošanu; - laikā ierobežota militārā operācija būs cieši jāsaista ar starptautiskās sabiedrības ieguldījumu KDR atjaunošanā pēc pilsoņu kara; - starptautiskajai sabiedrībai nepārprotami jāapņemas uzlabot Kongo policijas un armijas spēku ilgtermiņa efektivitāti un ilgtspējību; 2. aicina Padomes pārstāvi ierasties Parlamenta sēdē, lai iepazīstinātu ar konkrētu priekšlikumu par konkrētu mandātu, kurš balstīts tikai uz labi pamatotām vajadzībām un kurā iekļauts arī grafiks; atzīmē, ka īpašai ES misijai KDR ir nepieciešams īpašs ES mandāts, kas pamatojas ANO Statūtos; 3. uzdod tā priekšsēdētājam nosūtīt šo rezolūciju Padomei, Komisijai, dalībvalstīm, KDR pagaidu valdībai un ANO ģenerālsekretāram. --------------------------------------------------